REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/330-21

2. avgust 2021. godine

B e o g r a d

ZAPISNIK

DEVETE SEDNICE ODBORAZA ZDRAVLjE I PORODICU

ODRŽANE 22. JULA 2021. GODINE

Sednica je počela u 11,00 časova.

Sednici je predsedavao ass. dr sci. med. Darko Laketić, predsednik Odbora.

Sednici su prisustvovali članovi Odbora: Svetlana Milijić, dr Dragana Barišić, Nevena Đurić, dr Vesna Ivković, Dragana Branković Minčić, Slađana Nikolić, Milica Nikolić, dr Marko Bogdanović i Rajka Matović.

Sednici Odbora su prisustvovali zamenici odsutnih članova Odbora: Sonja Todorović (Nikola Radosavljević), Marina Mirković (Sofija Maksimović) i Arpad Fremond (dr Emeše Uri).

Sednici nisu prisustvovali članovi Odbora: Borislav Kovačević, Nataša Ivanović, prof. dr Goran Tasić, Zagorka Aleksić i prof. dr Goran Tasić.

Sednici su prisustvovali i sekretar Ministarstva zdravlja Nataša Gudović i Dragana Kosanović, diplomirani pravnik u Sekreterijatu Ministarstva zdravlja.

Na predlog predsednika Odbora, većinom glasova, usvojen je sledeći:

D n e v n i r e d

1. Razmatranje Informacije o radu Ministarstva zdravlja za period jul-septembar 2020. godine;
2. Razmatranje Informacije o radu Ministarstva zdravlja za period oktobar-decembar 2020. godine;
3. Razmatranje predstavki građana i organizacija;
4. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 8. sednice Odbora, koja je održana 11. juna u Šapcu.

Predsednik Odbora ass. dr sci. med. Darko Laketić, na osnovu člana 76. Poslovnika Narodne skupštine, predložio je da Odbor vodi zajednički načelni pretres o prve dve tačke dnevnog reda, s obzirom na to da su u pitanju dva akta koja se odnose na rad Ministarstva u poslednja dva kvartala 2020. godine.

Prva i druga tačka dnevnog reda – Razmatranje Informacije o radu Ministarstva zdravlja za period jul-septembar 2020. godine i Informacije o radu Ministarstva zdravlja za period oktobar-decembar 2020. godine

Uvodnim obrađanjem, predsednik Odbora ass. dr sci. med. Darko Laketić, podsetio je da prema članu 229. Poslovnika NS, ministar informiše nadležni odbor o radu ministarstva jednom u tri meseca. Na sednici odbora, pitanja ministru o podnetoj informaciji mogu da postavljaju članovi nadležnog odbora i ovlašćeni predstavnik poslaničke grupe koja nema člana u tom odboru. O zaključcima odbora povodom podnete informacije, odbor podnosi izveštaj Narodnoj skupštini. Potom je dao reč sekretaru Ministarstva zdravlja.

Nataša Gudović, sekretar Ministarstva zdravlja, navela je da se unutrašnja organizacija ovog ministarstva nije menjala od 2019. godine i zatim po sektorima predstavila aktivnosti tokom prvog izveštajnog perioda, uz napomenu da se mnoge od ovih aktivnosti nadovezuju i na drugi izveštajni period o radu Ministarstva. Odnormativnih aktivnosti, istakla je donošenje sledećih akata: Odluka o izmenama i dopunama Odluke o najvišim cenama lekova za upotrebu u humanoj medicini čiji je režim izdavanja na recept; Odluka o izmenama i dopunama Odluke o najvišim cenama lekova za upotrebu u humanoj medicini čiji je režim izdavanja na recept; Pravilnik o bližim uslovima, načinu vršenja procene zdravstenih tehnologija; Pravilnik o izmenama Pravilnika o nomenklaturi laboratorijskih zdravstvenih usluga na primarnom, sekundarnom i tercijarnom nivou zdravstvene zaštite; Pravilnik o izmeni Pravilnika o ugovaranju zdravstvene zaštite iz obaveznog zdravstvenog osiguranja sa davaocima zdravstvenih usluga za 2019. godinu; Pravilnik o utvrđivanju spiska supstanci koje se koriste u nedozvoljenoj proizvodnji opojnih droga i psihotropnih supstanci. U postupku izrade su Pravilnik o bližim uslovima za sprovođenje javnog zdravlja u oblasti radne okoline i zdravlja radno aktivnog stanovništva i Program za životnu sredinu i javno zdravlje.

Ministarstvo zdravlja je zajedno sa drugim državnim organima i institucijama zbog proglašenja pandemije zarazne bolesti KOVID-19 epidemijom od većeg epidemiološkog značaja za teritoriju Republike Srbije, preduzimalo mere u cilju sprečavanja i suzbijanja ove bolesti. Prema potrebama organizacije rada u kovid bolnicama vršena je komunikacija sa zdravstvenim ustanovama radi preraspodele i ustupanja kadra i opreme između ustanova iz Plana mreže zdravstvenih ustanova. Kontinuirano su se vršili i redovno poslovi i to: razmatranje zahteva za odobravanje specijalizacija za zdravstvene radnike; donošenje rešenja o davanju saglasnosti na odobrene specijalizacije; izrada rešenja o razrešenjima i imenovanjima kadrova u zdravstvu; onlajn polaganja stručnih ispita za zdravstvene radnike sa visokom i srednjom stručnom spremom; aktivnosti Programa za retke bolesti; tekući poslovi finansijskog planiranja, pripreme i izvršenja budžeta; snadbevanje zdravstvenih ustanova lekovima i medicinskim sredstvima; izrada izveštaja za Međunarodni biro za borbu protiv narkotika; overa knjiga evidencije o prijemu i izdavanju opojnih droga/narkotika; analiza najvažnijih pokazatelja zdravstvenog stanja stanovništva na nacionalnom nivou; priprema programa podrške zdravstvenim medijatorkama tokom pandemije u saradnji sa kancelarijom UNICEF a u Srbiji.

Nastavljen je rad na procesu evropskih integracija i međunarodne saradnje i to: učešće u zajedničkim aktivnostima Trećeg programa EU u oblasti zdravlja (2014 - 2020); priprema dokumentacije za učešće Srbije u novom ciklusu programa za zdravlje; nastavak aktivnosti u okviru projekata „Pravna podrška pregovorima" sa ciljem pružanja podrške našoj državi u pripremama za pristupanje Evropskoj uniji; koordinacija projektnih jedinica MZ u implementaciji međunarodnih projekata; koordinacija sprovođenja projekta „Nastavak podrške za povećanje i unapređenje kapaciteta za upravljanje migrantskom krizom u Republici Srbiji -MADAD 2"; redovno izveštavanje praćenja realizacije sektorskih programa/projekata/akcija finansiranih u okviru Nacionalnih IPA programa; kontinuirana koordinacija rada sa Svetskom zdravstvenom organizacijom, Savetom Evrope, Dečijim fondom Ujedinjenih nacija, Evropskim centrom za prevenciju i kontrolu bolesti, Organizacijom za evropsku bezbednost i saradnju, Zdravstvenom mrežom Jugoistočne Evrope i kontinuirano ažuriranje pregleda bilateralne zdravstvene saradnje.

Odeljenje sanitarne inspekcije je u izveštajnom periodu vršilo inspekcijski nadzor u skladu sa revidiranim Planom inspekcijskog nadzora za 2020. godinu i aktuelnom epidemiološkom situacijom. Nastavljeno je sa ciljanim redovnim i vanrednim inspekcijskim nadzorima u objektima pod sanitarnim nadzorom. Radi praćenja epidemiološke situacije, predstavnici svih organizacionih jedinica su u svakodnevnom kontaktu sa kriznim štabovovima, lokalnim samoupravama i zavodima za javno zdravlje. U postupku kontrole lica na teritoriji Republike Srbije koja su bila/ili se sumnja da su bila u kontaktu sa licima obolelim od Kovida-19, na osnovu obaveštenja teritorijalno nadležnog instituta/zavoda za javno zdravlje, izdato je ukupno 25.185 rešenja kojima se nalaže mera ograničenja kretanja, odnosno mera kućne izolacije, kao i obaveza javljanja nadležnom zavodu, odnosno institutu za javno zdravlje, prema mestu boravka. Osim preventivnog delovanja inspekcije, u ovom odeljenju se obavljaju i poslovi vezani za organizovanje vanredne spoljne provere kvaliteta stručnog rada i praćenje stanja u oblasti zaštite prava pacijenata. Nadzorima, izvršenim po službenoj dužnosti, a po saznanju da se u određenim oblicima organizovanja, registrovanim za delatnost ''nega i održavanje lica i tela'' obavlja i zdravstvena delatnost, utvrđeno je da isti, bez rešenja Ministarstva zdravlja o ispunjenosti uslova za obavljanje zdravstvene delatnosti, pružaju usluge hiperbarične medicine – oksigenacije, korišćenjem hiperbarične komore ili opreme nastale „povezivanjem vreće za naduvavanje sa kompresorom", pod određenim pritiskom, radi čega su izrečene mere zabrane obavljanja zdravstvene delatnosti. Izvršeni su vanredni inspekcijski nadzori u pojedinim maloprodajnim objektima-supermarketima, koji su deo prodajnog prostora označavali kao „porodična apoteka" ili „kućna apoteka", zbog čega je tim privrednim subjektima izrečena zabrana oglašavanje zdravstvenih usluga. U skladu sa utvrđenom obavezom kontrole dopunskog rada, izvršena je analiza ukupno 17.332 prijava za dopunski rad. Obavljeni su inspekcijski nadzori utvrđivanja ispunjenosti uslova za obavljanje delatnosti i to za proizvodnju lekova, za promet na veliko lekova ili medicinskih sredstva i za promet na malo medicinskih sredstava. Vršena je revizija i izrada nacrta izveštaja o kontrolnoj reviziji sistema interne kontrole u oblasti samoocenjivanja.

Uprava za biomedicinu je u ovom periodu održala sednice republičkih stručnih komisija za transplantaciju bubrega, jetre, srca, ljudske ćelije i tkiva povodom razmatranja predloga preporuka Saveta Evrope i pribavljanja pravnih referenci iz država članica u izradi tehničkih vodiča koji će se koristiti kao referenca za osiguranje kvaliteta i bezbednosti ljudskih organa, ćelija i tkiva. Nastavljeno je kontinuirano praćenje analiza dostavljenih izveštaja o radu zdravstvenih ustanova, odnosno transplantacionih centara i donor bolnica, realizacije projekta „Uspostavljanje nacionapnog programa za presađivanje ljudskih organa u Republici Srbiji"**,** dnevno praćenje i analiza dostavljenih izveštaja po uniformnim obrascima o radu službi transfuzije krvi. U izveštajnom periodu u zdravstvenim ustanovama za darivanje ljudskih organa, odnosno transplantacionim centrima nije bilo realizovanih donora niti obavljenih transplantacija ljudskih organa. Nastavljeni su projekti iz nadležnosti ministarstva zdravlja. Izrađen je dokument Rezultati radnog učinka izabranih lekara i efekat kapitacione formule za četiri kvartala 2019. godine i isti je prosleđen svim domovima zdravlja. Drugi izveštajni period predstavila je ukratko, jer kako je istakla, velike razlike u aktivnostima nije bilo s obzirom na aktuelnu epidemiološku situaciju. Od normativnih aktivnosti u tom periodu istakla je Uredbu o Planu zdravstvene zaštite iz obaveznog zdravstvenog osiguranja; Pravilnik o dopunama Pravilnika o nomenklaturi daboratorijskih zdravstvenih usluga na primarnom, sekundarnom i tercijalnom nivou zdravstvene zaštite; Pravilnik o dopunama Pravilnika o utovaranju zdravstvene zaštite iz obaveznog zdravstvenog osiguranja sa davaocima zdravstvenih usuga za 2020. godine; Pravilnik o dopunama Pravilnika o nomenklaturi laboratorijskih zdravstvenih usluga na primarnom, sekundarnom i tercijarnom nivou zdravstvene zaštite; Pravilnik o obrascu potvrde o zdravstvenoj ispravnosti predmeta opšte upotrebe i Pravilnik o načinu i postupku izdavanja međunarodne potvrde (sertifikata) o bezbednosti hrane koja se izvozi. Kontinuirano su se sprovodile redovne aktivnosti i u delu evropskih integracija i međunarodne saradnje, te je nastavljena koordinacija i saradnja sa predstavnicima međunarodnih organizacija u razmeni informacija o borbi protiv aktuelne pandemije. Povodom toga, organizovani su sastanci i video konferencije. Nastavljene su aktivnosti inspekcijskih redovnih i vanrednih kontrola nadzora sa istim ciljem kao u prethodnom periodu. Vršene su službene savetodavne posete u predškolskim ustanovama i ustanovama socijalne zaštite. Kontinuirano su nastavljene aktivnosti i u drugim sektorima Ministarstva zdravlja.

Odbor za zdravlje i porodicu, u skladu sa članom 229. Poslovnika Narodne skupštine, razmotrio je Informaciju o radu Ministarstva zdravlja za period jul-septembar 2020. godine i Informaciju o radu Ministarstva zdravlja za period oktobar-decembar 2020. godine i odlučio jednoglasno (13 glasova za, od ukupno 13 prisutnih) da ih prihvati, o čemu će Narodnoj skupštini podneti izveštaj.

**Treća tačka dnevnog reda** – Razmatranje predstavki građana i organizacija

Predsednik Odbora je obavestio prisutne da je Radna grupa za razmatranje predstavki u sastavu: dr Dragana Barišić i dr Vesna Ivković, zajedno sa njim, 21. jula tekuće godine, održala sastanak na kom su razmotrene predstavke i pripremljen predlog za njihovo rešavanje, o čemu će Odbor izvestiti dr Dragana Barišić.

Dr Dragana Barišić je izvestila Odbor o predstavkama, kao i predlozima Radne grupe za njihovo rešavanje:

1. Podnosilac: Dom zdravlja Merošina, dr Nebojša Cvetković, direktor (07-939/21 od 28.05.2021.) **Predmet: Molba da se razmotri kadrovska situacija u DZ Merošina i zahtev koji je upućen Ministarstvu zdravlja za saglasnost za zaposlenje neophodnog kadra, i to tri lekara opšte medicine za prijem u radni odnos na određeno vreme, radi zamene lekara kojima je odobren upis na specijalističke studije opšte medicine u junskom roku 2021. godine; jednog izvršioca na poslovima vozača hitne medicinske pomoći na neodređeno vreme i jednog izvršioca na poslovima higijeničara na neodređeno vreme.**

Predlog Radne grupe: Predstavku proslediti Ministarstvu zdravlja, Sektoru za organizaciju zdravstvene službe, na razmatranje uz sugestiju Odbora da se Domu zdravlja Merošina omogući rešavanje neophodnih kadrovskih potreba, na koje su predstavnici ovog doma zdravlja ukazali na sednici Odbora za zdravlje i porodicu, održanoj 7. maja 2021.godine u Merošini.

1. Podnosilac: DZ „Dr Darinka Lukić“, Koceljeva, direktor dr Verica Sofranić (07-1220/21 od 1.07.2021.) **Predmet: Molba da se pomogne Domu zdravlja u Koceljevi za nabavku sanitetskog vozila, čime bi se poboljšalo pružanje zdravstvene zaštite stanovništvu ove opštine.**

Predlog Radne grupe: Predstavku proslediti Ministarstvu zdravlja, Sektoru za organizaciju zdravstvene službe, uz sugestiju Odbora da se pronađe rešenje za nabavku sanitetskog vozila za Dom zdravlja Koceljeva, na koje su predstavnici ovog doma zdravlja ukazali na sednici Odbora za zdravlje i porodicu, održanoj 11. juna 2021.godine u Šapcu.

1. Podnosilac: Dr Stojanović Sandra, Beograd (07-1176/21 od 24.06.2021.) **Predmet: Imenovana je kao lekar radila u Gradskom zavodu za hitnu medicinsku pomoć u Beogradu, po ugovoru na određeno vreme, od 5. juna 2019. do 16. oktobra 2020. godine. Nakon što joj je prestao ugovor, u navedenoj zdravstvenoj ustanovi su raspisana dva konkursa na koje se uredno prijavila, bila je na razgovoru, ali nije primljena u radni odnos. Smatra da joj je učinjena nepravda jer je radila savesno, odgovorno, sa velikim entuzijazmom s obzirom na to da voli urgentnu medicinu, te da je posao obavljala bez ijedne primedbe i opomene pretpostavljenih. Takođe ističe da je otpuštena u vreme epidemije i pored kako navodi „najave državnog rukovodstva da neće biti otpuštanja zdravstvenih radnika dok traje pandemija“.**

Predlog Radne grupe: Predstavku proslediti Ministarstvu zdravlja na nadležnost.

1. Podnosilac: Jelena Mitrović, Aranđelovac (07-1213/21 od 30.06.2021.) **Predmet: Imenovana navodi da već deset godina radi na poslovima laboranta u ZC Aranđelovac, kao volonter ili na određeno vreme kao zamena kolega. Ukazuje na nepravdu jer strpljivo i marljivo radi i čeka da se zaposli na neodređeno vreme, međutim u radni odnos primani su drugi sa manje staža i iskustva. Navodi da u ZC Aranđelovac postoji očigledna potreba za njenim radom u laboratoriji, da je radila sve vreme dok je trajala epidemija, da ima porodicu i dvoje dece, te moli Odbor da joj pomogne da reši svoje egzistencijalno pitanje- svoje zaposlenje u zdravstvenoj ustanovi.**

Predlog Radne grupe: Predstavku proslediti Ministarstvu zdravlja na nadležnost, s molbom da se razmotre navodi podnosioca predstavke.

1. Podnosilac: Udruženje za zaštitu prava pacijenata na savesno lečenje HELP, Novi Sad (07-759/20-5 od 16.06.2021.) **Predmet: Odbor je na sednici održanoj 2. februara 2021. godine razmotrio predstavku ovog udruženja kojom je traženo da M**inistarstvo zdravlja postupi po urgenciji odnosno zahtevu Udruženja za vanrednom spoljnom proverom kvaliteta stručnog rada i higijensko-epidemiološkom situacijom u Institutu za plućne bolesti Vojvodine u Sremskoj Kamenici. Postupajući po predstavci Odbor je tražio od Ministarstva zdravlja da razmotri Zahtev Udruženja za zaštitu prava pacijenata na savesno lečenje „HELP“, Novi Sad, saglasno članu 191. Zakona o zdravstvenoj zaštiti, kojim je propisana spoljna provera kvaliteta stručnog rada. Predlog Radne grupe: Udruženju je prosleđen odgovor Ministarstva zdravlja Sektora za inspekcijske poslove od 18. marta 2021. godine.
2. Podnosilac: Jadranka Bulatović, majka osiguranika Lane Bulatović, Kovin (07-1037/21 od 11.06.2021.) **Predmet: Zahtev za davanje konzilijarnog mišljenja i predloga za upućivanje na lečenje u inostranstvo radi transplantacije bubrega i pankreasa, osiguranika Lane Bulatović, rođene 1991. godine. U prilogu ove predstavke dostavljena je obimna medicinska dokumentacija, a pored ostalog i Otpusna lista sa epikrizom Klinike za nefrologiju, Odeljenje peritoneumske dijalize, o lečenju Lane Bulatović od 20. do 30. maja 2019. godine, gde se navodi između ostalog da „bolesnica ima odmaklu hroničnu bubrežnu slabost i dijabetes tip I i u perspektivi bi se mogla razmotriti kao potencijalni kandidat za simultanu transplantaciju bubrega i pankreasa“. Takođe podnosilac navodi da je njena ćerka Lana Bulatović životno ugrožena, a da se potrebna transplantacija pankreasa i bubrega radi u Sveučilišnoj bolnici u Padovi, Italija. Ministarstvo zdravlja je postupajući po dopisu Generalnog sekretarijata predsednika Repulike Srbije, tražilo od KCS informaciju o daljem lečenju Lane Bulatović. U odgovoru Klinike za nefrologiju KCS navedeni su svi učinjeni pregledi imenovane radi reevaluacije pretransplantacione pripreme za simultanu transplantaciju bubrega i pankreasa u inostranstvu ali bez navođenja odrednice da li su iscrpljene mogućnosti lečenja u Republici Srbiji i ukoliko jesu, u kojoj zemlji i kojoj inostranoj zdravstvenoj ustanovi se predlaže dalje lečenje u konkretnom slučaju. Zbog toga je Ministarstvo zdravlja 2. novembra 2020. godine, tražilo od Klinike da u što kraćem roku dostavi ovu informaciju, radi eventualnog nastavka lečenja osiguranika u inostranstvu. Odgovora još uvek nema, zbog čega se Jadranka Bulatović obratila za pomoć Odboru za zdravlje i porodicu.**

Predlog Radne grupe: Predstavku dostaviti direktoru Klinike za nefrologiju KCS i Ministarstvu zdravlja (kabinetu ministra), s molbom da zbog hitnosti stanja i težine oboljenja pacijenta, traže od nadležne zdravstvene ustanove - Klinike **za nefrologiju da** promptno odgovori odnosno da se konzilijarno izjasni o tome da li su u slučaju Lane Bulatović iscrpljene sve mogućnosti lečenja u Republici Srbiji i ako jesu, gde se dalje može nastaviti lečenje - u kojoj državi i kojoj zdravstvenoj ustanovi, saglasno članu 120. Zakona o zdravstvenom osiguranju, kojim je propisano upućivanje na lečenje u inostranstvo. **Odbor traži da bude obavešten o postupanju povodom ove predstavke.**

1. Podnosilac: Milovan Ivanović, Požarevac –Zabela (07-960/21-5 od 3.06.2021.)

**Predmet: Podnosilac predstavke je na izdržavanju kazne u KPZ Zabela. Obaveštava da zatvorenici u ovom kazneno popravnom zavodu nemaju pravo na izbor vakcina, te da su im na raspolaganju bile samo vakcine Sinofram i AstraZeneka.**

Predlog Radne grupe: Predstavku proslediti Ministarstvu pravde, Upravi za izvršenje krivičnih sankcija, na nadležnost.

1. Podnosilac: doc. dr Valentina Živković, Niš (07-1217/21 od 30.06.2021.)

**Predmet: Pritužba na rad direktorke Instituta za lečenje i rehabilitaciju Niška Banja, prof. dr Marine Deljanin Ilić, koja po navodima podnosioca predstavke vrši mobing i diskriminaciju prema većini zaposlenih, često kršeći zakon na taj način što: zaposlenima neopravdano ograničava vreme korišćenje godišnjeg odmora u trajanju od 10 dana, u situaciji kada je umornim zdravstvenim radnicima neophodan odmor i oporavak usled povoljne epidemiološke situacije; zatim direktorka je naredila da se dani starog odmora u ovoj godini koriste do marta meseca suprotno zakonskim odredbama kojima je propisano da se preostali godišnji odmor koristi do 30. juna; ne isplaćuje putne troškove delu radnika; premešta radnike na druga radna mesta i to one koje smatra „neposlušnima“ sprovodeći svoju samovolju i diktaturu.**

**Moli nadležne da provere iznete navode i reaguju u cilju omogućavanja normalnog života i rada zaposlenih.**

Predlog Radne grupe: Predstavku proslediti Ministarstvu zdravlja, **Sektor za inspekcijske poslove** i Ministarstvu za rad, zapošljavanje boračka i socijalna pitanja, **Inspektorat za rad,** na nadležnost. **Odbor traži da bude obavešten o postupanju povodom ove predstavke.**

1. Podnosilac: Milorad Grmuša (07-1218/21 od 1.07.2021.) **Predmet: Imenovani uputio Narodnoj skupštini poruku mejlom, gde traži pomoć kako bi se vakcinisao. Naime to dosad nije bilo moguće jer nema lična dokumenta a nije u situaciji da ih dobije, jer nema sredstava da plati za izdavanje dokumenata. Nije naveo adresu, niti broj telefona. Služba je pokušala da stupi u kontakt sa imenovanim putem mejla, ali nije bilo odgovora.**

Predlog Radne grupe: S obzirom na to da služba nema adresu ni telefon imenovanog, nije moguće postupati po predstavci.

1. Podnosilac: Jovan Simonović, 19208 Lubnica, Zaječar (07-679/21 od 15.04.2021.)

**Predmet: Podnosilac predstavke ukazuje da je zbog neuslovnosti stana u potkrovlju zgrade na desetom spratu u Nišu, otkupljenom iz vojno stambenog fonda 1992. godine, morao isti da napusti jer prokišnjava i predstavlja opasnost za život i zdravlje njegove porodice, što je zapisnikom o inspekcijskom nalazu ustanovila Građevinska inspekcija 2005. godine u Nišu. Problem nastaje 1993. godine kada poslovi održavanja zgrade prelaze u nadležnost lokalne samouprave, jer je Vlada RS donela Uredbu o održavanju stambene zgrade i stanova „Sl. glasnik RS“, br, 43/93. Od tada niko nije nadležan da izradi novu hidroizolaciju na krovu zgrade. Imenovani ističe da su mu uskraćena prava koja garantuje Ustav Republike Srbije (čl. 24, 58, 68,74).**

Predlog Radne grupe: Narodna skupština Republike Srbije je usvojila **Zakon o stanovanju i održavanju zgrada** (Sl. glasnik RS, br. 104/16) u cilju unapređenja stanja u oblasti stanovanja na predlog Ministarstva građevinarstva, saobraćaja i infrastrukture. Stupanjem na snagu ovog zakona 1. januara 2017. godine stvorili su se preduslovi da se poboljša celokupna oblast stanovanja. Saglasno tome predstavku treba dostaviti ovom m**inistarstvu,** Sektoru za stambenu i arhitektonsku politiku, komunalne delatnosti i energetsku efikasnost, **koje je nadležno** za poslove stanovanja. Odbor traži da bude obavešten o postpanju povodom ove predstavke.

1. Podnosilac: Josif Ćosić, Kulinovci, Čačak (07-1312/21 od 14. 07. 2021.)

**Predmet: Predstavka kojom imenovani traži da se onkološkim pacijentima omogući nesmetano i blagovremeno lečenje, tako što treba obezbediti da aparat za zračnu terapiju u KC Kragujevac radi nesmetano, kao i da se asfaltira prilaz za pristup pacijenata u invalidskim kolicima. Naime, pacijenti su prinuđeni da prekidaju zračenje zbog čestog kvara na aparatu, i čekaju sedmicama na popravku, što je nedopustivo za najteže bolesnike. Takođe, treba napraviti i odgovarajući prolaz za pacijente u invalidskim kolicima jer je prilaz onkološkom odeljenju, kako imenovani navodi katastrofalan.**

Predlog Radne grupe: Predstavku proslediti Ministarstvu zdravlja i direktoru KC Kragujevac, na nadležnost.

Pristigli su odgovori na sledeće predstavke:

1. RFZO, 25.02.2021. godine, prosledilo je Odboru odgovor na predstavku broj 07-207/21, koju je podnela Martinović Ivka iz Prokuplja, a u vezi sa sastavom lekarskih komisija.

2.Ministarstvo za rad, zapošljavanje, boračka i socijalna pitanja, 2.06.2021. godine, prosledilo je Odboru odgovor na predstavku Branislave Dedić, br.07-427/21.

3.Ministarstvo zdravlja, Sektor za inspekcijske poslove 02.03.2021.godine, prosledilo je Odboru odgovor na inicijativu Dejana Zejnule, predsednika Pokreta pravo na život-Meri ( broj 02-56/21).

Odboru su u proteklom periodu pristigle i predstavke:

-Predstvka broj 6760 od 25. maja 2021. godine, Ambasada Islamske Republike Iran u Beogradu traži podršku u osudi agresorskih mera cionističkog režima i organizovanog ubijanja palestinskog naroda, palestinskih žena i dece (nadležan je Odbor za spoljne poslove).

-Ministarstvo zdravlja je tražilo da se odredi predstavnik Odbora za Radnu grupu za izradu predloga zakona o izmenama i dopunama Zakona o zaštiti lica sa mentalnim smetnjama, saglasno Akcionom planu Republičke stručne komisije za mentalno zdravlje. Zbog hitnosti predsednik Odbora dr Darko Laketić prijavio se da učestvuje u radu ove radne grupe.

-Crveni krst Srbije (02-1285/21) dostavio je I**zveštaj o radu** Crvenog krsta Srbije **za 2020. godinu,** 9.07.2021. godine.

Predsednik Odbora ass. dr sci. med. Darko Laketić, osvrnuo se na predstavku broj 6, **koja se tiče Lane Bulatović i ocenio nedopustivim to što nadležni Klinike za nefrologiju KCS ne reaguju na urgenciju Ministarstva zdravlja, posebno jer je uspešni tok bolesti pomenutog osiguranika direktno povezan sa brzinom delovanja. Stoga je apelovao na prisutne predstavnike nadležnog ministarstva da sa ovim problemom upoznaju i ministra zdravlja i šefa kabineta, kako bi se promptno reagovalo i kako bi se što pre dobio izveštaj Klinike za nefrologiju KCS o medicinskoj opravdanosti transplantacije. Naglasio je da se sa ljudskim životima ne sme igrati, što naslućuje iz ove predstavke, te da treba utvrditi odgovornost svih u ovom slučaju, ako ona postoji.**

**Dr Marko Bogdanović sugerisao je da Odbor, povodom prethodnog slučaja, treba da se obrati upravi Kliničkog centra Srbije, kao krovnoj ustanovi svih klinika unutar centra, među kojima je i Klinika za nefrologiju, uz napomenu da ovaj problem zahteva multidisciplinarni pristup odnosno organizovanje multidisciplinarnog konzilijuma.**

Svetlana Milijić **je povodom predstavke pod rednim brojem 1. kojom se upućuje molba za razmatranjem kadrovske situacije u** Domu zdravlja Merošina, obavestila da jeMinistarstvo zdravlja obavestilo ovu zdravstvenu ustanovu da može da zanovi potreban kadar.

Odbor je jednoglasno (13 za od ukupno 13 prisutnih) prihvatio predlog Radne grupe sa sugestijama članova Odbora za postupanje po predstavkama.

**Četvrta tačka dnevnog reda** – Razno

Povodom ove tačke dnevnog reda nije bilo predloga ni diskusije.

Sednica je završena u 12,00 časova.

SEKRETAR PREDSEDNIK

Božana Vojinović Ass. dr sci. med. Darko Laketić, s.r.